**Dzintra Knape** (1940—2023) bija augu fizioloģe, dendroloģe, botāniķe, Nacionālā botāniskā dārza Dendrofloras nodaļas vadošā pētniece, Introdukcijas kokaudzētavas vadītāja un NBD skujkoku kolekcijas veidotāja.

Dzīvesgājums
------------

Dzintra Knape dzimusi 1940. gada 21. janvārī Tūjas "Līgotņos" Alfrēda un Paulīnes Knapu ģimenē. Mācījusies Tūjas septiņgadīgajā skolā un Liepupes vidusskolā. 1958. gadā pēc vidusskolas beigšanas iestājusies LU Bioloģijas fakultātē, specializējusies augu fizioloģijā. LU beigusi 1963. gadā. Mācoties pēdējā kursā, 1963. gadā sākusi strādāt Zinātņu Akadēmijas Botāniskajā dārzā Salaspilī, kur nostrādājusi līdz aiziešanai pensijā 2018. gadā.
2004. gadā Dz. Knape nozīmēta par vadošo pētnieci. Viņas pārziņā bija Introdukcijas kokaudzētavas darba organizēšana, koku un krūmu stādu izaudzēšana dendrārijam, skujkoku dekoratīvo formu kolekcijas zinātniskā pārziņa un pat stādu tirdzniecība.

Dzintra Knape mirusi Rīgā 2023. gada 14. decembrī. Apglabāta Liepupes kapos.

Zinātniskā darbība
------------------

Darbu Botāniskajā dārzā Dz. Knape sāka kā vecākā laborante. 1973. gadā viņai piešķirts bioloģijas zinātņu kandidāta grāds par disertāciju "Ābeļu sēklu dīgšana un elpošana atkarībā no stratifikācijas un gatavības pakāpes". 1992. gadā LU Habilitācijas padome par to Dz. Knapei piešķīra bioloģijas doktora zinātnisko grādu.

Kopš 1973. gada viņa strādāja par Introdukcijas kokaudzētavas vadītāju, pētīja grūti ieaudzējamo augu sēklu fizioloģiju. 1980. gadā ievēlēta par vecāko zinātnisko līdzstrādnieci Dendrofloras laboratorijā, kuru vadīja Raimonds Cinovskis. Kopš 1989. gada Dzintras Knapes pārziņā bija arī skujkoku dekoratīvo formu kolekcijas veidošana. Kolekcijā uzkrātas gan vietējās, gan ārzemju selekcijas dažādības.

Kopš 1973. gada Dzintra Knape piedalījās ZA Botāniskā dārza organizētā Latvijas parku, aleju un citu dendroloģisku objektu inventarizācijā. Parku apsekošana, aizsardzības un apsaimniekošanas pasākumu izstrāde ir bijusi nozīmīga zinātnieces profesionālās darbības sastāvdaļa. Šīs inventarizācijas rezultāti tika izmantoti īpaši aizsargājamo dendroloģisko objektu sarakstu sastādīšanā.

Dz. Knape piedalījās arī Latvijas un Baltijas, tai skaitā Kaļiņingradas apgabala dendrofloras apzināšanā un materiāla ievākšanā. Viņa piedalījās Dendrofloras laboratorijas tālajās ekspedīcijās bijušās PSRS teritorijā uz Tālajiem Austrumiem, Vidusāziju, Kaukāzu, Melnās jūras piekrasti, Krimu utt.

Dz. Knape bija pārstāve Starptautiskajā mežu pētniecības organizāciju savienības (IUFRO) sēklu pētnieku grupā. Latvijas Dendrologu biedrības biedre un viena no dibinātājām. Dz. Knapes ievāktais herbārijs glabājas Nacionālā botāniskā dārza herbārijā (starptautiskais kods HBA).

Atzinība
--------

* 2010. gadā saņēmusi Latvijas Zinātņu akadēmijas atzinību par "Latvijas kokaugu atlanta" sagatavošanu.
* Par ieguldījumu NBD attīstībā, Latvijas dendroloģisko vērtību izpētē, saglabāšanā un aizsardzībā apbalvota ar Latvijas Republikas Ministru prezidenta Atzinības rakstu.
* 2013. gadā piešķirts tituls "Goda salaspiliete".

Darbi
-----

Dzintra Knape ir autore un līdzautore vairāk nekā 70 zinātniskām un populārzinātniskām publikācijām.

Atsauces
--------

1. 1 2 3  Dz. Knapes personas lieta Nacionālā botāniskā dārza arhīvā.
2. 1 2
3. ↑  Cinovskis R. Nacionālā botāniskā dārza Dendrofloras nodaļa. "Dārzs un Drava", 1999, 1:39 — 41, 2: 34 — 39, 3:27 — 29, 5: 38 — 39; 42-43.
4. ↑